Sadiq Khan
Polaiteoir Briotanach agus méara Londan faoi láthair is ea Sadiq Aman Khan PC, a rugadh ar 8 Deireadh Fómhair 1970. Is ball den Pháirtí an Lucht Oibre é. Tá sé ar an eite chlé "bhog" den pháirtí. Áirítear é mar dhaonlathaí sóisialta ó thaobh na hidé-eolaíochta de.

Bhí Khan ina dhlíodóir cearta daonna sular roghnaíodh mar iarrthóir de chuid Pháirtí an Lucht Oibre don Pharlaimint é, sa bhliain 2004. I mí na Bealtaine 2016, toghadh mar Mhéara Londan é.

Saol 

Rugadh Khan isteach i dteaghlach Pacastánach den lucht oibre in Tooting, Londain Theas. Bhain Khan amach céim dlí in Ollscoil Londan Thuaidh. 

Deir Khan gurb iad na rudaí a spreag é i dtosach báire chun a bheith ina dhlíodóir an chomhairle a thug múinteoir dó go bhfóirfeadh a aighneasacht don tslí bheatha sin, agus an tionchar a bhí ag an tsraith theilifíse "L.A. Law" air.  

Fuair Khan céim ollscoile ó Ollscoil Londan Thuaidh (Ollscoil Chathrach Londan mar atá sí anois) sa bhliain 1991. Ansin rinne sé a chuid staidéir sa College of Law i nGuildford.

Dlíodóir 
Idir 1994 agus 2004 bhí Khan ina dhlíodóir faoi oiliúint ar dtús, ansin ina chomhlach, agus (ó 1997 i leith) ina chomhpháirtí, i gcomhlacht dlíodóirí arb iad cásanna cúnaimh dhlí an speisialtóireacht atá aige. Thugtaí "Christian Fisher" ar an comhlacht seo i dtosach ama; athainmníodh é mar "Christian Khan" sa bhliain 2002.   

Chuimsigh a chleachtadh mar dhlíodóir cásanna i réimsí ar nós dlí fostaíochta, dlí idirdhealaithe, cásanna a bhain le mí-iompar na bpóilíní, dlí príosúin, cearta sibhialta agus cearta daonna a raibh amhras sceimhlitheoireachta orthu.

Feisire 
Idir 1994 agus 2006, bhí Khan ina bhall Chomhairle Wandsworth, ar son Pháirtí an Lucht Oibre. D'éirigh sé as an dlíodóireacht chomh luath agus a rinneadh iarrthóir parlaiminte ionchasach de chuid Pháirtí an Lucht Oibre haghaidh Tooting sa bhliain 2004. Toghadh mar Fheisire é sa bhliain dár gcionn. Feisire Parlaiminte a bhí ann ar son Tooting ó 2005 go 2016. 

Tharraing sé cáil air féin go luath, mar dhuine de na ceannairí an fheachtais ar éirigh leis stop a chur ar an tairiscint go dtabharfaí coinneáil nócha lá isteach le haghaidh daoine a raibh amhras orthu go ndearna siad cionta sceimhlitheoireachta. Roghnaíodh mar "Dhuine Nua na Bliana" ag The Spectator é mar chuid de Dhuaiseanna Parlaiminteoir na Bliana 2005.

Aoire agus aire 
Rinneadh aoire de chuid Pháirtí an Lucht Oibre de, nuair a ceapadh Gordon Brown mar Phríomh-Aire sa bhliain 2007. Rinneadh cáineadh air ag an am sin, mar gheall ar an bpáirt a bhí aige agus é á chinntiú go rithfí coinneáil dhá lá is daichead le haghaidh daoine a bhfuil amhras sceimhlitheoireachta orthu. 

Ansin, ó 2008 ar aghaidh, bhí dhá phost mar aire sóisearach aige faoi Gordon Brown 

 an Fo-rúnaí Parlaiminteach le haghaidh na bPobal agus an Rialtais Áitiúil, 2008 go 2009 agus 
 an tAire Iompair, 2009 go 2010; 

Sa dara post bhí sé i bpost a dtabharfaí "sárshóisearach" air in Éirinn, ag freastal ar bhord an rialtais de réir mar ba ghá).

Ós rud é go raibh páirt ríthábhachtach aige mar thacaí de Ed Milliband, bhí sé ina Scáth-Rúnaí Stáit Ceartais agus Scáth-Ard-Seansailéir idir Deireadh Fómhair 2010 agus Bealtaine 2015 (chomh maith le bheith ina Scáth-Aire um Londain idir Eanáir 2013 agus Bealtaine 2015).

Méara 
I mí na Bealtaine 2016, toghadh mar Mhéara Londan é. Mar Mhoslamach atá ag cleachtadh a chreidimh, a bhfuil tuairimí forásacha aige i dtaobh na polaitíochta agus cúrsaí sóisialta, tá sé go mór i mbéal an phobail, ar fud na tíre agus ar fud an domhain.  

Tá sé ina Mhéara i dtréimhsí scanrúla, a thiocfadh leo a bheith deighilteach, i ndiaidh na n-ionsaithe sceimhlitheoireachta atá ag tarlú i bpríomhchathair na Breataine le blianta beaga anuas.  

Bhí Khan ag éileamh ó 2016 go dtí 2019 go gcuirfí deireadh leis an mBreatimeacht le reifreann nua.

Pearsanta 
Phós Khan Saadiya Ahmed, aturnae chomh maith, sa bhliain 1994.  Tá beirt chlainne orthu.

Tagairtí 

Daoine a rugadh i 1970
Daoine beo
Daoine as Londain
Daoine Briotanacha de shliocht Áiseach
Feisirí de Pharlaimint na Ríochta Aontaithe
Feiminigh
Fir
Moslamaigh
Páirtí an Lucht Oibre (an Ríocht Aontaithe)
Sóisialaithe